title: Leyenda aragonesa d'o Santo Gredal
text: As leyendas aragonesas sobre o Santo Gredal dicen que o vaso sagrato estió en bellas localidatz aragonesas.
  
  L'orichen d'a parabra gradal u gredal con fonetica aragonesa ye desconoixito pero ye una denominación orichinaria de l'aria d'Aragón, Catalunya y Occitania, (en occitán y catalán ye grial y a denominación Santo Grial s'ha preso en totas as atras luengas occidentals).
  
  Bellas leyendas son simplas y tienen un orichen onomastico, como a presencia d'o Gredal en Casa Custodio, d'o lugar de Griebal. Un mesmo orichen en homofonías posibles puet tener l'asociación de Sant Lorient muerto en a gradiella con o "Santo Gredal" u "Santo Gradal".
  
  Seguntes a leyenda principal u més conoixita y larga o Santo Gredal yera en Roma y o papa Sixto II li'n confitó a Sant Lorient quan as persecucions de Valerián contra os cristianos. Sant Lorient lo se levó ta Uesca. En Uesca yera cosirato en a ilesia de Sant Per o Viello dica que quan a invasión musulmana o bispe de Uesca Acisclo fuyió ta o norte con o Santo Gredal. O Santo Gredal fue cosirato por os cristianos locals en una espelunga de Yebra de Basa, dimpués pasó por Sant Per de Ciresa, Sant Hadrián de Sasau, Sant Per d'a Seu Reyal de Bailo y a Seu de Chaca.
  
  Os pelegrins iban ta Sant Chaime de Compostela por o camín de Chaca; pa atrayer a os pelegrins t'o monesterio de Sant Chuan d'a Penya decidioron lebar-ie a reliquia, y bi estió dica 1399.
  
  En 1399, lo rei Martín I d'Aragón se levó lo copón sagrato t'o palacio de l'Alchafaría de Zaragoza, an que bi estió más de vinte anyadas, dimpués d'una breu estada en Barcelona, acompanyando a lo rey, se tresladó ta la Seu de Valencia quan Alifonso V lo Magnanimo lis ne cedió a las autoridatz valencianas como guarancia a truca de financiación en a guerra de Nápols.
  
  Referencias
  
  Se veiga tamién 
   Santo Gredal.
   Sant Per (desambigación).
   Sant Lorient.
  
  Vinclos externos 
    Pachina con detalles sobre a relación d'a monarquía aragonesa con o cáliz de Valencia
    Pachina sobre o romanico aragonés con referencias a la leyenda d'o Santo Gredal.
  
  Santo Gredal
  Mitolochía arturica